পুলিশে অভিযোগ দায়ের করাই সার! এখনও ধরা পড়েনি তাঁকে ধর্ষণের হুমকি দেওয়া অভিযুক্তেরা। শুক্রবার শহরে একটি সংবাদ পোর্টালের টক শো’য়ে সে কথাই জানালেন গুরমেহর কৌর। তা সমর্থন করেন দিল্লির মহিলা কমিশনের চেয়ারপার্সন স্বাতী মালিওয়াল। 
কার্গিল যুদ্ধে নিহত ক্যাপ্টেন মনদীপ সিংহের কন্যা গুরমেহর সোশ্যাল মিডিয়ায় পরিচিত মুখ। চলতি বছরের ফেব্রুয়ারিতে দিল্লির একটি কলেজে আরএসএসের ছাত্র সংগঠন এবিভিপি’র সঙ্গে অন্যান্য কয়েকটি ছাত্র সংগঠনের গন্ডগোলের সময়ে তিনি প্রচারে আসেন। ওই সময়েই তাঁর একটি ভিডিও ভাইরাল হয়। তাতে তাঁকে বলতে শোনা গিয়েছিল, ‘পাকিস্তান নয়, আমার বাবাকে হত্যা করেছে যুদ্ধ’। 
গুরমেহরের সেই বক্তব্যের কড়া সমালোচনা করেছিল বিজেপি। কেন্দ্রীয় মন্ত্রী কিরেণ রিজিজুর মন্তব্য ছিল, ‘‘ওঁর পিছনে কয়েকটি রাজনৈতিক শক্তি কাজ করছে। তারা ছাত্রছাত্রীদের বিভ্রান্ত করছে।’’ দিল্লি বিশ্ববিদ্যালয়ের একটি কলেজের ছাত্রী গুরমেহরের ওই মন্তব্য নিয়ে কটাক্ষ করেন ভারতীয় দলের প্রাক্তন ক্রিকেটার বীরেন্দ্র সহবাগও। 
মহিলাদের উপরে নিগ্রহের প্রসঙ্গেই এদিন ক্ষোভ উগরে দেন গুরমেহর। জানান, ওই ঘটনার পরে তাঁকে একাধিকবার হুমকি দেওয়া হয়। তাঁর কথায়, ‘‘ফেসবুকে আমায় ধর্ষণের হুমকি দেওয়া হয়েছিল। ভয় পেয়ে পঞ্জাবে চলে গিয়েছিলাম। কিন্তু ওদের কেউ আজও ধরা পড়েনি।’’
এদিন গুরমেহর জানান, মায়ের বারণ সত্ত্বেও তিনি দিল্লিতে ফিরেছেন। কিন্তু বিপদের আশঙ্কা এখনও কাটেনি। স্বাতী মালিওয়ালও এদিন ওই ঘটনার উল্লেখ করে বলেন, ‘‘ছ’মাসের বেশি কেটে গিয়েছে। অভিযুক্তেরা এখনও ধরা পড়েনি। তারা প্রকাশ্যে ঘুরে বেড়াচ্ছে।’’
ওই টক শো’য়ে এদিন অংশ নিয়েছিলেন রাজ্যের মন্ত্রী চন্দ্রিমা ভট্টাচার্য, তৃণমূলের রাজ্যসভা সাংসদ ডেরেক ও’ব্রায়েন, সিপিএম সাংসদ মহম্মদ সেলিম, কংগ্রেস নেত্রী শর্মিষ্ঠা মুখোপাধ্যায়-সহ বেশ কয়েকজন বিশিষ্ট।